
Άλιμος, 2 Δεκεμβρίου 2025
ΚΑΛΕΣΜΑ ΣΕ ΚΙΝΗΤΟΠΟΙΗΣΗ ΤΗΝ ΤΕΤΑΡΤΗ 3 ΔΕΚΕΜΒΡΗ ΣΤΙΣ 18:00 ΣΤΟ ΣΥΝΤΑΓΜΑ

3 ΔΕΚΕΜΒΡΗ ΠΑΓΚΟΣΜΙΑ ΗΜΕΡΑ ΑΝΑΠΗΡΙΑΣ - ΗΜΕΡΑ ΑΓΩΝΑ ΚΑΙ ΔΙΕΚΔΙΚΗΣΗΣ

    Η 3 του Δεκέμβρη δεν είναι μια «γιορτή». Είναι ημέρα αφιερωμένη σε άτομα χρόνια πάσχοντες/-ουσες, με αναπηρίες, καθώς και στις οικογένειές τους, για τους αγώνες που δίνουν να επιβιώσουν στις σημερινές συνθήκες με πολιτικές που τους βάζουν στο περιθώριο! 

Την ίδια στιγμή που το Υπουργείο Παιδείας εκδίδει εγκύκλιο για δράσεις «ενημέρωσης και ευαισθητοποίησης» στα σχολεία για την ισότιμη πρόσβαση των μαθητών/-τριών με αναπηρία στην εκπαίδευση, η πραγματικότητα το διαψεύδει. Η εκπαιδευτική πολιτική που εφαρμόζεται υποβαθμίζει συστηματικά την Ειδική Αγωγή και Εκπαίδευση και παραβιάζει τα μορφωτικά δικαιώματα χιλιάδων μαθητών/-τριών με αναπηρία και ειδικές εκπαιδευτικές ανάγκες.

  Είναι μια ακόμη μέρα που μας υπενθυμίζει ότι απέναντι στην πολεμική οικονομία, τον πολεμικό κρατικό προϋπολογισμό που ετοιμάζεται από την κυβέρνηση παίρνουμε την υπόθεση στα χέρια μας για να παλέψουμε για Δημόσια και Δωρεάν Υγεία, Παιδεία, Πρόνοια και ίσα δικαιώματα για όλους/-ες. Είναι μέρα που μας βγάζει στο δρόμο για να φωνάξουμε δυνατά μαζί με το αγωνιστικό αναπηρικό κίνημα ότι είμαστε εδώ με συγκεκριμένα αιτήματα, για τα οποία θέλουμε απαντήσεις.
 Όλο/-ες οι χρόνιοι/-ες  πάσχοντες/-ουσες, οι ανάπηροι κι οι οικογένειές τους αποτελούν τα πρώτα θύματα των βάρβαρων καταστάσεων που βιώνουμε, ιδιαίτερα μετά την πανδημία, με την εμπορευματοποίηση της Υγείας – Πρόνοιας και την αύξηση της επιχειρηματικής δραστηριότητας. Η επιβολή συμμετοχής στο 15% στις θεραπείες αποκατάστασης, η προώθηση εμπορίας αίματος- πλάσματος, η υποβάθμιση των μεταμοσχευτικών κέντρων για την ενίσχυση ενός Ιδιωτικού είναι μόνο ορισμένα δείγματα από το τελευταίο νομοσχέδιο για την υγεία.
  Ταυτόχρονα, με την κατηγοριοποίηση των σχολείων και τη συνεχόμενη υποβάθμιση της Ειδικής Αγωγής η κατάσταση σε όλα τα ειδικά σχολεία της χώρας έχει φτάσει στο απροχώρητο. Τα προβλήματα σε Γενικά και Ειδικά Σχολεία, ΚΕ.Δ.Α.Σ.Υ., είναι κάθε χρόνο ολοένα και περισσότερα. 

Αντί για ισότιμη πρόσβαση, οι μαθητές/-τριες μας έρχονται αντιμέτωποι/-ες με:

· τις ελλείψεις και τα κενά σε όλες τις ειδικότητες ακόμη και μετά την Γ’ φάση προσλήψεων, ελλείψεις σε Ειδικό Εκπαιδευτικό Προσωπικό (ΕΕΠ) και Ειδικό Βοηθητικό Προσωπικό (ΕΒΠ), σχολικούς νοσηλευτές, ψυχολόγους, κοινωνικούς λειτουργούς,
·  Υπερπληθή τμήματα,
·  τα υποβαθμισμένα και επικίνδυνα, μη προσβάσιμα σχολικά κτήρια και τα κτήρια των ΚΕΔΑΣΥ, χωρίς ράμπες, ασανσέρ ή βασικές προσαρμογές, 
· Καθυστερήσεις και προβλήματα στις μεταφορές των μαθητών/-τριών, που οδηγούν σε αδικαιολόγητες απουσίες ή ακόμα και αποκλεισμό τους από το σχολείο.
· την υποβάθμιση του περιεχομένου της γνώσης και της ποιότητας των θεραπειών των μαθητών,
· την ανεπάρκεια σε υλικοτεχνικές υποδομές,
· τα ανύπαρκτα μέσα ασφάλειας για μαθητές και εκπαιδευτικούς που συνεχώς αναδεικνύουμε τους κινδύνους που εγκυμονούν.
   Κομβικό πρόβλημα αποτελεί και η αδιοριστία, καθώς η πλήρης στελέχωση των δομών ειδικής αγωγής θεωρείται κόστος. Ιδιαίτερα στα ειδικά σχολεία, η συνεχής εναλλαγή συναδέλφων/-ισσών κάθε σχολική χρονιά, αφού αποτελούνται σε μεγάλο βαθμό από συμβασιούχους, δε βοηθά ώστε τα θεραπευτικά προγράμματα να έχουν σταθερότητα και μια συνέχεια. Δυσκολεύουν την επιστημονική προσπάθεια και φροντίδα των εκπαιδευτικών και όλων των ειδικοτήτων.

   Στο ίδιο πνεύμα κινείται και το άρθρο 117 του νόμου 5224/2025 και η 122194/ΓΔ4 εγκύκλιος για τις αρμοδιότητες της παράλληλης στήριξης και του Τμήματος Ένταξης. Υποβαθμίζουν τα μορφωτικά δικαιώματα των μαθητών/-τριών με ειδικές εκπαιδευτικές ανάγκες κι ανοίγουν το δρόμο για μείωση των προσλήψεων στην ειδική αγωγή στη λογική κόστους- οφέλους. Βασικός στόχος είναι μόνο η μείωση των προσλήψεων και η προώθηση της «συμπερίληψης» σε εφαρμογή των οδηγιών του ΟΟΣΑ και της Ε.Ε. για την ειδική εκπαίδευση.  Οι ρυθμίσεις αυτές είναι βέβαιο πως δεν συμβαδίζουν με τις ανάγκες των μαθητών/-τριων μας, των οικογενειών τους, των χρόνια πασχόντων και μάλιστα εν έτει 2025. 

Δεν ανεχόμαστε να μπαίνουν οι ανάγκες των μαθητών/-τριών μας και των οικογενειών τους στο περιθώριο!
Μπαίνουμε μπροστά και οργανώνουμε τον αγώνα μαζί τους για όλα όσα τους αξίζουν και δικαιούνται.
Στις 3 του Δεκέμβρη κατεβαίνουμε μαζί τους στο δρόμο!
Απαιτούμε εδώ και τώρα:

· Να καλυφθούν τώρα όλα τα κενά! Άμεσα μέτρα για την κάλυψη όλων των αναγκών σε εκπαιδευτικό, ειδικό εκπαιδευτικό και βοηθητικό προσωπικό σε όλες τις σχολικές μονάδες και τα ΚΕΔΑΣΥ! 

· Μαζικούς μόνιμους διορισμούς για την κάλυψη όλων των αναγκών σε γενικά και ειδικά σχολεία.

· Εξασφάλιση ενός εκπαιδευτικού ανά μαθητή/-τρια για τις παράλληλες στηρίξεις. Μόνιμοι εκπαιδευτικοί παράλληλης στήριξης και Τμημάτων Ένταξης όλων των ειδικοτήτων ανά σχολείο.
· Να δημιουργηθούν νέα, σύγχρονα και ασφαλή σχολεία με όλους τους απαραίτητους ελέγχους.

· Άμεσες και ουσιαστικές παρεμβάσεις για πλήρη προσβασιμότητα των σχολείων: ράμπες, ανελκυστήρες, κατάλληλες αίθουσες, σύγχρονος εξοπλισμός.
· Εξασφάλιση της δωρεάν, ασφαλούς και έγκαιρης μεταφοράς όλων των μαθητών.
· Ενίσχυση των ΚΕΔΑΣΥ, στελέχωση με μόνιμο προσωπικό και ουσιαστική υποστήριξη στα σχολεία.
· Αναβάθμιση και ενίσχυση των Τμημάτων Ένταξης, με σταθερό προσωπικό και κατάλληλα προγράμματα.
· Καμία συγχώνευση – υποβάθμιση – υποχρηματοδότηση δομών Ειδικής Αγωγής.
· Να δοθεί πραγματική αποκλειστικά κρατική χρηματοδότηση στην  πρώιμη παρέμβαση, Παιδεία, υγεία-πρόνοια και αποκατάσταση, και όχι στις τσέπες των λίγων. Κατάργηση κάθε παρέμβασης της ιδιωτικής πρωτοβουλίας στους τομείς αυτούς.

· Γενναίες αυξήσεις σε μισθούς, συντάξεις, επιδόματα.

· Απαγόρευση σε πλειστηριασμούς και εξώσεις σπιτιών ΑμΕΑ και των οικογενειών τους.

· Να απαγορευτούν οι απολύσεις ΑμΕΑ και γονιών και κηδεμόνων.

· Να καταργηθεί κάθε πληρωμή από τους/τις  ανάπηρους/-ες, του/τις χρόνιους/-ες  πάσχοντες/-ουσες για εξετάσεις, φάρμακα, θεραπείες και τα αναγκαία τεχνολογικά βοηθήματα.

· Να εξασφαλιστεί πλήρης προστασία της εργασίας των ατόμων με αναπηρία με ευθύνη του κράτους και όλες οι αναγκαίες δομές αυτόνομης διαβίωσης τους.

· Εδώ και τώρα νέο κτίριο για το ΕΝΕΕΓΥΛ Αγ. Δημητρίου. Να λειτουργήσει εδώ και τώρα το ΕΕΕΕΚ Αθηνών, να αποσυμφορηθεί το ΕΕΕΕΚ Αγ. Δημητρίου και τα άλλα ΕΕΕΕΚ. Τα παιδιά να πηγαίνουν σχολείο κοντά στο σπίτι τους. 

Εμείς, οι εκπαιδευτικοί, γνωρίζουμε καθημερινά τις δυσκολίες που αντιμετωπίζουν οι μαθητές/-τριες με αναπηρία και οι οικογένειές τους. Η πραγματική «ευαισθητοποίηση» δεν γίνεται με εκδηλώσεις-βιτρίνες, αλλά με πολιτικές που διασφαλίζουν ότι κανένας μαθητής και μαθήτρια δεν θα μένει πίσω.
Με τον αγώνα μας και την αλληλεγγύη μας υψώνουμε ασπίδα προστασίας!!

Η ΕΛΜΕ Νότιας Αθήνας συμμετέχει σε όλους του αγώνες του αναπηρικού κινήματος, είμαστε μαζί τους για μόρφωση και αξιοπρεπή δουλειά και ζωή!

Τα μορφωτικά δικαιώματα των μαθητών/-τριών με αναπηρία είναι αδιαπραγμάτευτα.
	Το Δ.Σ. της ΕΛΜΕ

